Document ID: 32002R1112

Κανονισμός (ΕΚ) αριθ. 1112/2002 της Επιτροπής
της 20ής Ιουνίου 2002
για τη θέσπιση των λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2002/48/EΚ της Επιτροπής(2), και ιδίως το άρθρο 8 παράγραφος 2 δεύτερο εδάφιο,
Εκτιμώντας τα ακόλουθα:
(1) Η Επιτροπή πρόκειται να εφαρμόσει ένα πρόγραμμα εργασίας για τη σταδιακή εξέταση των δραστικών ουσιών που κυκλοφορούσαν στην αγορά δύο χρόνια μετά την ημερομηνία κοινοποίησης της οδηγίας 91/414/ΕΟΚ. Η πρώτη φάση του προγράμματος αυτού καθορίστηκε με τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου, της σχετικής με τη διάθεση φυτοπροστατευτικών προϊόντων στην αγορά(3), όπως τροποποιήθηκε τελευταία από τον κανονισμό (ΕΚ) αριθ. 2266/2000(4). Η εν λόγω πρώτη φάση βρίσκεται εν εξελίξει. Η δεύτερη και η τρίτη φάση των εργασιών θεσπίστηκαν με τον κανονισμό (ΕΚ) αριθ. 451/2000 της Επιτροπής, της 28ης Φεβρουαρίου 2000, για καθορισμό των λεπτομερειών εφαρμογής της δεύτερης και της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου(5) και βρίσκονται επίσης εν εξελίξει.
(2) Πρέπει να προβλεφθεί μια τέταρτη φάση εργασιών για όλες τις δραστικές ουσίες που υπάρχουν και δεν καλύπτονται από την πρώτη, τη δεύτερη και την τρίτη φάση του προγράμματος. Για ορισμένες κατηγορίες δραστικών ουσιών, είναι επιθυμητό να καθορίζονται οι συγκεκριμένες δραστικές ουσίες ή οι όροι χρήσης υπό τους οποίους θα πρέπει να συμπεριληφθούν στην τέταρτη φάση του προγράμματος.
(3) Πρέπει να προβλεφθεί μια διαδικασία κοινοποίησης, με την οποία οι ενδιαφερόμενοι παραγωγοί να μπορούν να πληροφορούν την Επιτροπή σχετικά με το ενδιαφέρον τους να εξασφαλίσουν την καταχώρηση μιας δραστικής ουσίας στο παράρτημα Ι της οδηγίας 91/414/ΕΟΚ και για τη δέσμευσή τους να υποβάλουν όλα τα απαιτούμενα στοιχεία για την κατάλληλη αξιολόγηση και τη λήψη απόφασης σχετικά με την εν λόγω δραστική ουσία, με βάση τα κριτήρια καταχώρησης που προβλέπονται στο άρθρο 5 της εν λόγω οδηγίας. Η εν λόγω ενημέρωση θα επιτρέψει τον περαιτέρω καθορισμό των προτεραιοτήτων του προγράμματος εργασίας και θα διευκολύνει τη λήψη αποφάσεων σχετικά με τη συνέχιση της κυκλοφορίας των εν λόγω ουσιών στην αγορά μετά την 25η Ιουλίου 2003, εν αναμονή του αποτελέσματος της αξιολόγησης του κατά πόσον η χρησιμοποίησή τους αναμένεται να πληροί τις απαιτήσεις του άρθρου 5 της οδηγίας 91/414/EΟΚ.
(4) Είναι αναγκαίο να καθοριστούν οι υποχρεώσεις των κοινοποιούντων όσον αφορά τον τύπο των κοινοποιήσεων, τις περιόδους και τις παραλήπτριες αρχές όσον αφορά τις προς υποβολή πληροφορίες. Για τις διάφορες κατηγορίες δραστικών ουσιών ενδείκνυνται διαφορετικά επίπεδα κοινοποίησης. Όσον αφορά ορισμένες κατηγορίες δραστικών ουσιών, έχουν καθοριστεί οι σχετικές με την υποβολή στοιχείων απαιτήσεις και τα κριτήρια αξιολόγησης. Κατά συνέπεια, πρέπει να απαιτείται να παρέχουν οι ενδιαφερόμενοι παραγωγοί λεπτομερή στοιχεία σχετικά με το βαθμό πληρότητας των φακέλων τους και τις αντίστοιχες παραμέτρους και να αναλαμβάνουν την υποχρέωση να υποβάλουν μια πλήρη δέσμη στοιχείων εντός της ορισθείσας προθεσμίας. Για τις λοιπές δραστικές ουσίες, οι ενδιαφερόμενοι παραγωγοί πρέπει να παρέχουν τα βασικά στοιχεία για τη δέουσα ταυτοποίηση της δραστικής ουσίας και των χρήσεών της, καθώς επίσης και να δεσμεύονται να παράσχουν μια δέσμη στοιχείων εντός της ορισθείσας προθεσμίας.
(5) Η κοινοποίηση δεν θα πρέπει να αποτελεί απαραίτητη προϋπόθεση για να καταστεί δυνατόν, μετά την καταχώρηση της δραστικής ουσίας στο παράρτημα Ι της οδηγίας 91/414/ΕΟΚ, να διατεθούν τα φυτοπροστατευτικά προϊόντα στην αγορά, με την επιφύλαξη των διατάξεων του άρθρου 13 της εν λόγω οδηγίας.
(6) Οι διαδικασίες που θεσπίζονται στον παρόντα κανονισμό θα πρέπει να εφαρμόζονται με την επιφύλαξη διαδικασιών και των ενεργειών που πρόκειται να αναληφθούν στο πλαίσιο άλλων πράξεων της κοινοτικής νομοθεσίας, ιδίως στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, για την απαγόρευση της διάθεσης στην αγορά και της χρήσης φυτοπροστατευτικών προϊόντων που περιέχουν ορισμένες δραστικές ουσίες(6), όπως τροποποιήθηκε τελευταία από την οδηγία 91/188/ΕΟΚ της Επιτροπής(7), εφόσον η Επιτροπή διαθέτει στοιχεία σύμφωνα με τα οποία ενδέχεται να πληρούνται οι σχετικές απαιτήσεις.
(7) Με βάση τα πορίσματα της έκθεσης του Ευρωπαϊκού Κοινοβουλίου και του Συμβουλίου, σχετικά με την πρόοδο των εργασιών του προγράμματος που αναφέρεται στο τρίτο εδάφιο του άρθρου 8 παράγραφος 2 της οδηγίας 91/414/EΟΚ, η Επιτροπή θα θεσπίσει και άλλες λεπτομερείς κανονιστικές διατάξεις που θα παράσχουν τη δυνατότητα να ολοκληρωθεί, το συντομότερο δυνατόν, η αξιολόγηση και η λήψη απόφασης για τις δραστικές ουσίες για τις οποίες πληρούνται οι διατάξεις του παρόντος κανονισμού, που αφορούν την κοινοποίηση.
(8) Το τέταρτο εδάφιο του άρθρου 8 παράγραφος 2 της οδηγίας 91/414/ΕΟΚ προβλέπει τη λήψη απόφασης της Επιτροπής για να μην καταχωρισθούν στο παράρτημα Ι δραστικές ουσίες, σε περιπτώσεις που δεν πληρούνται οι απαιτήσεις του άρθρου 5 της εν λόγω οδηγίας ή στις οποίες δεν έχουν υποβληθεί οι απαιτούμενες πληροφορίες και δεδομένα εντός της οριζόμενης προθεσμίας, όπως επίσης ότι τα κράτη μέλη δύνανται να ανακαλούν τις εγκρίσεις φυτοπροστατευτικών προϊόντων που περιέχουν τις εν λόγω δραστικές ουσίες. Εντούτοις, σε συγκεκριμένες περιπτώσεις και βάσει λεπτομερούς αιτιολόγησης από τα κράτη μέλη, μπορεί να είναι ενδεδειγμένη η αναστολή της εν λόγω ανάκλησης της έγκρισης ορισμένων χρήσεων που είναι απαραίτητες και για τις οποίες δεν υπάρχει εναλλακτική λύση για την αποτελεσματική προστασία φυτών ή φυτικών προϊόντων, έτσι ώστε να παρασχεθεί η δυνατότητα εξεύρεσης εναλλακτικών λύσεων που θα αντικαταστήσουν τη χρησιμοποίηση αποσυρθέντων προϊόντων. Η ανάγκη επανεξέτασης των διατάξεων αυτών θα πρέπει να αποδεικνύεται για κάθε περίπτωση χωριστά.
(9) Στην περίπτωση που δεν πληρούνται οι απαιτήσεις του παρόντος κανονισμού όσον αφορά την κοινοποίηση για μία συγκεκριμένη δραστική ουσία, οι ενδιαφερόμενοι επιτρέπεται να ζητήσουν να καταχωρισθεί, μεταγενέστερα, η εν λόγω δραστική ουσία στο παράρτημα Ι της οδηγίας 91/414/ΕΟΚ, κατ' εφαρμογή των διαδικασιών του άρθρου 6 παράγραφος 2 της εν λόγω οδηγίας.
(10) Οι παρασκευαστές πρέπει να επιβαρύνονται με το κόστος της αξιολόγησης που απαιτείται για να αποδειχθεί ότι τα προϊόντα τους είναι ασφαλή για να διατεθούν στην αγορά. Κατά συνέπεια, πρέπει να καταβάλλονται τα σχετικά τέλη στην αρχή στην οποία έχει αναθέσει η Επιτροπή την εξέταση των κοινοποιήσεων που αφορούν δραστικές ουσίες.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ 1
ΓΕΝΙΚΕΣ ΔΙΑΤΑΞΕΙΣ ΚΑΙ ΟΡΙΣΜΟΙ
Άρθρο 1
Πεδίο εφαρμογής
1. Ο παρών κανονισμός θεσπίζει τους λεπτομερείς κανόνες για να τεθεί σε εφαρμογή η τέταρτη φάση του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ, σχετικά με τη διάθεση στην αγορά φυτοπροστατευτικών προϊόντων, η οποία στο εξής αναφέρεται ως η "οδηγία".
2. Η έναρξη της εφαρμογής της εν λόγω τέταρτης φάσης αφορά την κοινοποίηση των δραστικών ουσιών που αναφέρονται στα παραρτήματα Ι και ΙΙ του παρόντος κανονισμού, με σκοπό την ενδεχόμενη καταχώρησή τους σε κατάλογο προτεραιότητας που περιλαμβάνει δραστικές ουσίες και στη συνέχεια την ενδεχόμενη καταχώρησή τους στο παράρτημα Ι της οδηγίας. Το άρθρο 6 παράγραφοι 2 και 3 και το δεύτερο εδάφιο του άρθρου 6 παράγραφος 4 της οδηγίας δεν εφαρμόζονται για τις ουσίες που απαριθμούνται ή αναφέρονται στα παραρτήματα Ι και ΙΙ, εφόσον οι διαδικασίες, οι οποίες προβλέπονται στον παρόντα κανονισμό σχετικά με τις ουσίες αυτές, δεν έχουν ολοκληρωθεί.
3. Ο παρών κανονισμός εφαρμόζεται με την επιφύλαξη:
α) των επανεξετάσεων στις οποίες θα προβούν τα κράτη μέλη, ιδίως όσον αφορά τις ανανεώσεις των αδειών, σύμφωνα με το άρθρο 4 παράγραφος 4 της οδηγίας·
β) των αναθεωρήσεων των καταχωρήσεων που πραγματοποιεί η Επιτροπή σύμφωνα με το άρθρο 5 παράγραφος 5 της οδηγίας·
γ) των εκτιμήσεων που έχουν πραγματοποιηθεί σύμφωνα με την οδηγία 79/117/ΕΟΚ.
Άρθρο 2
Ορισμοί
Για τους σκοπούς του παρόντος κανονισμού, εφαρμόζονται οι ακόλουθοι ορισμοί:
α) ως "παραγωγός" νοείται:
- για δραστικές ουσίες που παράγονται εντός της Κοινότητας, ο παρασκευαστής ή το πρόσωπο που είναι εγκατεστημένο εντός της Κοινότητας και έχει ορισθεί από τον παρασκευαστή ως αποκλειστικός αντιπρόσωπός του για την τήρηση των διατάξεων του παρόντος κανονισμού,
- για δραστικές ουσίες που παράγονται εκτός της Κοινότητας, το πρόσωπο που είναι εγκατεστημένο εντός της Κοινότητας και έχει ορισθεί από τον παρασκευαστή ως αποκλειστικός αντιπρόσωπός του, για την τήρηση των διατάξεων του παρόντος κανονισμού,
- για δραστικές ουσίες για τις οποίες η κοινοποίηση ή ο φάκελος έχει υποβληθεί κατά τρόπο συλλογικό, η ένωση παραγωγών που είναι εγκατεστημένη εντός της Κοινότητας και έχει οριστεί από τους παραγωγούς που αναφέρονται στην πρώτη και τη δεύτερη περίπτωση, με σκοπό την τήρηση των διατάξεων του παρόντος κανονισμού·
β) ως "παρασκευαστής" νοείται το πρόσωπο που παρασκευάζει το ίδιο τη δραστική ουσία ή αναθέτει την παρασκευή της για λογαριασμό του σε τρίτον·
γ) ως "επιτροπή" νοείται η μόνιμη επιτροπή για την τροφική αλυσίδα και την υγεία των ζώων, η οποία ορίζεται στο άρθρο 19 της οδηγίας.
Άρθρο 3
Αρχή του κράτους μέλους
1. Τα κράτη μέλη αναθέτουν την ευθύνη για την εκτέλεση των υποχρεώσεών τους στο πλαίσιο του προγράμματος εργασίας που αναφέρεται στο άρθρο 8 παράγραφος 2 της οδηγίας, σε μία ή περισσότερες αρχές.
2. Σε κάθε κράτος μέλος, μια εθνική αρχή, που αναφέρεται στο παράρτημα VI, συντονίζει και εξασφαλίζει όλες τις αναγκαίες επαφές με τους παραγωγούς, τα λοιπά κράτη μέλη και την Επιτροπή, σύμφωνα με τον παρόντα κανονισμό. Κάθε κράτος μέλος ενημερώνει την Επιτροπή και την ορισθείσα εθνική συντονιστική αρχή κάθε άλλου κράτους μέλους σχετικά με τις τυχόν τροποποιήσεις των κοινοποιηθέντων στοιχείων που αφορούν την ορισθείσα εθνική συντονιστική αρχή.
ΚΕΦΑΛΑΙΟ 2
ΤΕΤΑΡΤΗ ΦΑΣΗ ΤΟΥ ΠΡΟΓΡΑΜΜΑΤΟΣ ΕΡΓΑΣΙΑΣ
Άρθρο 4
Βασική κοινοποίηση
1. Κάθε παραγωγός που επιθυμεί να διασφαλίσει την καταχώρηση, στο παράρτημα Ι της οδηγίας, μιας δραστικής ουσίας που αναφέρεται στο παράρτημα Ι του παρόντος κανονισμού, προβαίνει στη σχετική κοινοποίηση στο φορέα που αναφέρεται στο παράρτημα V. Η Επιτροπή θα παρακολουθεί τακτικά τα καθήκοντα που αναφέρονται στο παράρτημα V, τα οποία έχουν ανατεθεί στο φορέα που ορίζεται στο εν λόγω παράρτημα. Σύμφωνα με τη διαδικασία που προβλέπεται στο άρθρο 19 της οδηγίας, ενδέχεται να αποφασιστεί ο ορισμός ενός άλλου οργανισμού σε περίπτωση που υπάρχουν ενδείξεις ότι τα καθήκοντα δεν εκπληρώνονται δεόντως.
2. Η κοινοποίηση πρέπει να πραγματοποιείται, χωριστά για κάθε δραστική ουσία, εντός τριών μηνών από την ημερομηνία έναρξης της ισχύος του παρόντος κανονισμού, σύμφωνα με το υπόδειγμα κοινοποίησης που περιλαμβάνει το παράρτημα ΙΙΙ μέρος 1 του παρόντος κανονισμού, συνοδευόμενη από γραπτή δέσμευση για την υποβολή φακέλου.
3. Κάθε παραγωγός ο οποίος δεν κοινοποίησε μια δεδομένη δραστική ουσία που αναφέρεται στην παράγραφο 1, εντός της προθεσμίας που αναφέρεται στην παράγραφο 2, ή του οποίου η κοινοποίηση απορρίφθηκε σύμφωνα με τις διατάξεις του άρθρου 6 θα έχει τη δυνατότητα να συμμετέχει στο πρόγραμμα επανεξέτασης μόνο κατά τρόπο συλλογικό, μαζί με έναν ή περισσότερους παραγωγούς οι οποίοι έχουν κοινοποιήσει την εν λόγω δραστική ουσία (συμπεριλαμβανομένου ενός κράτους μέλους που έχει προβεί σε κοινοποίηση, σύμφωνα με το άρθρο 6 παράγραφος 2) και των οποίων η κοινοποίηση έγινε παραδεκτή σύμφωνα με τις διατάξεις του άρθρου 6, υποβάλλοντας κοινό φάκελο.
Άρθρο 5
Πλήρης κοινοποίηση
1. Κάθε παραγωγός που επιθυμεί να εξασφαλίσει την καταχώρηση μιας δραστικής ουσίας που αναφέρεται στο παράρτημα ΙΙ του παρόντος κανονισμού, στο παράρτημα Ι της οδηγίας, προβαίνει σε σχετική κοινοποίηση στον οργανισμό που ορίζεται στο παράρτημα V.
2. Η κοινοποίηση πρέπει να πραγματοποιείται χωριστά για κάθε δραστική ουσία, κατά τον ακόλουθο τρόπο:
α) εντός τριών μηνών από την ημερομηνία έναρξης ισχύος του παρόντος κανονισμού, μία πρώτη κοινοποίηση, σύμφωνα με το υπόδειγμα κοινοποίησης, όπως εμφαίνεται στο παράρτημα III μέρος 1 του παρόντος κανονισμού, και
β) εντός έξι μηνών από την ημερομηνία έναρξης ισχύος του παρόντος κανονισμού, μία δεύτερη κοινοποίηση, σύμφωνα με το υπόδειγμα κοινοποίησης που εμφαίνεται στο παράρτημα III μέρος 2 του παρόντος κανονισμού, περιλαμβανομένης μιας γραπτής ανάληψης υποχρεώσεως να υποβληθεί πλήρης φάκελος.
3. Κάθε παραγωγός ο οποίος δεν κοινοποίησε μια δεδομένη δραστική ουσία που αναφέρεται στην παράγραφο 1, εντός της προθεσμίας που αναφέρεται στην παράγραφο 2, ή του οποίου η κοινοποίηση απορρίφθηκε σύμφωνα με τις διατάξεις του άρθρου 6 θα έχει τη δυνατότητα να συμμετέχει στο πρόγραμμα επανεκτίμησης μόνον από κοινού με έναν ή περισσότερους παραγωγούς που έχουν κοινοποιήσει την εν λόγω δραστική ουσία, συμπεριλαμβανομένου ενός κράτους μέλους που έχει προβεί σε κοινοποίηση σύμφωνα με το άρθρο 6 παράγραφος 2, και των οποίων η κοινοποίηση έγινε δεκτή σύμφωνα με τις διατάξεις του άρθρου 6, υποβάλλοντας κοινό φάκελο.
Άρθρο 6
Εξέταση των βασικών κοινοποιήσεων και των πλήρων κοινοποιήσεων
1. Η Επιτροπή ενημερώνει την επιτροπή εντός δύο μηνών από τη λήξη της προθεσμίας που αναφέρεται στο άρθρο 4 παράγραφος 2 και στο άρθρο 5 παράγραφος 2 στοιχείο α), σχετικά με τις κοινοποιήσεις που υποβλήθησαν εμπρόθεσμα.
2. Για τις τυχόν δραστικές ουσίες για τις οποίες κανείς παραγωγός δεν έχει προβεί σε κοινοποίηση, ένα κράτος μέλος δύναται να εκδηλώσει την επιθυμία να συμπεριλάβει την εν λόγω δραστική ουσία στο παράρτημα Ι της οδηγίας, με κοινοποίηση στον οργανισμό που ορίζεται στο παράρτημα V, σύμφωνα με το άρθρο 4 ή το άρθρο 5. Οι εν λόγω κοινοποιήσεις πρέπει να αποστέλλονται το συντομότερο δυνατόν και το αργότερο εντός τριών μηνών από την ενημέρωση των κρατών μελών από την Επιτροπή ότι δεν έχει πραγματοποιηθεί κοινοποίηση για την ουσία αυτή. Ένα κράτος μέλος που προβαίνει στη σχετική κοινοποίηση αντιμετωπίζεται, για τους σκοπούς της αξιολόγησης της συγκεκριμένης δραστικής ουσίας, ως παραγωγός.
3. Η Ευρωπαϊκή Επιτροπή ενημερώνει, το αργότερο εντός έξι μηνών από τη λήξη της προθεσμίας που αναφέρεται στο άρθρο 4 παράγραφος 2 και στο άρθρο 5 παράγραφος 2, την επιτροπή σχετικά με το παραδεκτό των κοινοποιήσεων που έχουν ληφθεί, λαμβάνοντας υπόψη τα κριτήρια που αναφέρονται στα μέρη 1 και 2 του παραρτήματος IV.
4. Λεπτομερείς διατάξεις σχετικά με την υποβολή των φακέλων, της (των) καταληκτικής(-ών) προθεσμίας(-ών) για την υποβολή τους και του συστήματος καταβολής τελών για τις δραστικές ουσίες για τις οποίες έχει παραληφθεί μια παραδεκτή κοινοποίηση, θα θεσπιστούν από την Επιτροπή με κανονισμό που θα εκδοθεί σύμφωνα με το δεύτερο εδάφιο του άρθρου 8 παράγραφος 2 της οδηγίας.
5. Η Επιτροπή αποφασίζει, όπως προβλέπεται στο τέταρτο εδάφιο του άρθρου 8 παράγραφος 2 της οδηγίας, να μη συμπεριλάβει στο παράρτημα Ι της οδηγίας τις δραστικές ουσίες που αναφέρονται στα παραρτήματα Ι ή ΙΙ του παρόντος κανονισμού, για τις οποίες δεν έχει πραγματοποιηθεί παραδεκτή κοινοποίηση εντός της ταχθείσας προθεσμίας. Στη σχετική απόφαση θα αναφέρονται οι λόγοι για τους οποίους δεν καταχωρήθηκε η δραστική ουσία. Τα κράτη μέλη ανακαλούν τις άδειες των φυτοπροστατευτικών προϊόντων που περιέχουν τις εν λόγω δραστικές ουσίες εντός της προθεσμίας που προβλέπεται στην απόφαση.
ΚΕΦΑΛΑΙΟ 3
ΚΑΤΑΒΟΛΗ ΤΕΛΩΝ
Άρθρο 7
Καταβολή τελών για την κοινοποίηση που αφορά την τέταρτη φάση του προγράμματος εργασίας
1. Οι παραγωγοί που προβαίνουν σε κοινοποίηση σύμφωνα με τις διατάξεις του άρθρου 4 καταβάλλουν στον οργανισμό που ορίζεται στο παράρτημα V, κατά τη στιγμή της κοινοποίησης, τέλη 750 ευρώ για κάθε δραστική ουσία. Τα εν λόγω τέλη χρησιμοποιούνται αποκλειστικά για τη χρηματοδότηση των πραγματικών δαπανών που προκύπτουν στο πλαίσιο των καθηκόντων που αναφέρονται στο παράρτημα V.
2. Κάθε παραγωγός που προβαίνει σε κοινοποίηση σύμφωνα με τις διατάξεις του άρθρου 5 παράγραφος 2 στοιχείο α) καταβάλλει στον οργανισμό που ορίζεται στο παράρτημα V, κατά τη στιγμή της κοινοποίησης, τέλη 5000 ευρώ για κάθε δραστική ουσία. Τα εν λόγω τέλη χρησιμοποιούνται αποκλειστικά για τη χρηματοδότηση των πραγματικών δαπανών που προκύπτουν στο πλαίσιο των καθηκόντων που αναφέρονται στο παράρτημα V.
ΚΕΦΑΛΑΙΟ 4
ΤΕΛΙΚΗ ΔΙΑΤΑΞΗ
Άρθρο 8
Προσωρινά μέτρα
Κατά τη λήψη απόφασης σχετικά με τη σταδιακή διαγραφή μιας δραστικής ουσίας για την οποία δεν έχει πραγματοποιηθεί μια παραδεκτή κοινοποίηση, σύμφωνα με το τέταρτο εδάφιο του άρθρου 8 παράγραφος 2 της οδηγίας 91/414/ΕΟΚ, η Επιτροπή δύναται, εφόσον από τα παρασχεθέντα από ένα κράτος μέλος τεχνικής φύσεως συμπληρωματικά στοιχεία προκύπτει ότι η χρησιμοποίηση της δραστικής ουσίας είναι απαραίτητη και ότι δεν υπάρχει αποτελεσματική εναλλακτική λύση, να ορίσει μια περίοδο σταδιακής διαγραφής, που θα είναι επαρκώς μακρά για να παράσχει τη δυνατότητα να αναπτυχθούν κατάλληλα εναλλακτικά προϊόντα.
Άρθρο 9
Έναρξη της ισχύος
Ο παρών κανονισμός αρχίζει να ισχύει την 1η Αυγούστου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιουνίου 2002.

Labels: 10
0
3
6